Hva skal jeg si til de unge russerne?

Forfatter

Geir Pollen

26. apr. 2013 14:24 Sist oppdatert 26. april 2013

Russland invaderer Norge i en ny NRK-serie. Hvorfor et slikt tenkt tema? <B>CHINA DAILY/REUTERS/NTB SCANPIX</B>

De siste seks årene har jeg bodd i Sankt Petersburg og hatt en liten undervisningsjobb på Sankt Petersburg statsuniversitet: Et par formiddager i uken har jeg undervist russisk ungdom i norsk språk, litteratur, kultur, media, politikk osv.

Debatt

Dette er et debattinnlegg. Meninger i teksten står for skribentens regning.

I går snakket vi blant annet om norsk fiskeoppdrett, Oslo-filharmonikernes nye russiske dirigent, Petrenko, som er her fra byen, og norske massemediers dekning av tragediene i Boston og Belgorod. Den siste kostet dobbelt så mange menneskeliv som den første, men det er Boston norske aviser skriver om. Vi diskuterte hvordan aviser og tv like mye lukker som åpner verden for oss. At i Norge har alltid en amerikaner vært mer synlig og mer verdt enn en russer.

"Å ikke tenke"

Til slutt snakket vi om uttrykket ”å ha hodet under armen”. Studentene lo da jeg skrev det på tavlen. Jeg sa talemåten egentlig refererte til en gammel forestilling om halshugde som etter sin døde kunne hjemsøke de levende med hodet på denne måten, men at det i dag betydde ”å ikke tenke”.

Geir Pollen

Så kommer jeg hjem og leser på NRKs nettsider at mine studenter, og mine russiske venner for øvrig – og for så vidt også jeg selv? – ”i nær framtid” skal bli okkupanter: Jo Nesbø har skrevet manus til, og Erik Skjoldbjærg skal regissere, en ny stor dramaserie for NRK. Den skal hete ”Okkupert” og handle om en russisk okkupasjon av Norge i nær framtid. Oljeressursene skal være det sentrale konflikttemaet. Planene har vært klare lenge, og er nå belønnet med 9.7 millioner støttekroner fra Norsk Filminstitutt. Tone C. Rønning, NRKs prosjektsjef, opplever manuset som ”usedvanlig bra”.

Hva skal jeg si?

Nå lurer jeg på: Hva skal jeg si til mine russiske studenter når de spør meg om hva som er poenget med denne serien? Russland har jo aldri okkupert Norge, vil de si. Aldri. Den store aggressoren mot oss de siste 300 årene har vært Sverige og, naturligvis, sist Tyskland, som russerne hjalp oss med å jage bort. Så hvorfor denne serien? Kunne man ikke heller lage en dramaserie om et ultranasjonalistisk Sverige som i nær framtid angriper Norge for å hevne Karl 12s mislykkede felttog i 1716 og 1718?

Ideologisk aspekt

Jeg tar for gitt at de ansvarlige Nesbø/Skjoldbjærg har gjort seg opp noen meninger om det helt uunngåelige politiske og ideologiske aspektet ved ”Okkupert”. At de bevisst spiller på visse oppfatninger om hvem som er våre venner og fiender i verden. De må nødvendigvis også ha reflektert over hvordan dramaet vil virke på de tusenvis av nordmenn som vil sitte klistret til skjermen og følge livet i det russisk-okkuperte Norge: Hvilke forestillinger om Russland, ”det russiske” eller ”en russer” vil serien bidra til å skape og sementere i seerne?

Den kalde krigen

Så hva skal jeg si til mine studenter? At Nesbø og Skjoldbjærg og NRK, på tvers av alle fagmiljøer som jobber med norsk-russiske forbindelser i dag, er av den ærlige og redelige oppfatning at Russland under Putin dessverre er en reell trussel mot Norge, og at de anser det som viktig å minne naive nordmenn om dette sørgelige faktum?

Eller skal jeg si at dette er et skoleeksempel på hvordan den kalde krigens gamle fiendebilder og stereotypier fremdeles lever i beste velgående i det amerikaniserte Norge, og at det finnes mennesker i norsk kulturliv som har mage til å utnytte dem rått kommersielt, uten tanke på annet en seertall og egen bankkonto?

Ikke vondt ment

Eller skal jeg si at det ikke er vondt ment? Det er bare Norge som er blitt så ruset på sin egen rikdom at evnen til å tenke en politisk tanke er i ferd med å bli borte til og med blant såkalte kunstnere og kulturarbeidere? At denne dramaserien bare er underholdning, moro, femti år gamle smågutters dataspillfantasier transformert til den hellige alminnelige tv-skjermen?

Kan jeg si det? Eller blir ikke det for dumt?